Salva il siemi malgrà tut

Da Silvia Buscher

La famiglia Leemann da Zug è fortunada en il vair senn dal pled. Plaschair da viver e success als accumpognan di per di. L'avegnir per ils quatter uffants è empermettent. Manuela, la segunda veglia ha gist fatg tut las preparaziuns per in onn da barat da students en ils Stadis Unids. Lura capita cun far ina staffetta sin il plaz da sport in accident, apparentamain ina bagatella - dentant cun nauschas consequenzas per Manuela Leemann. 
Ella rumpa la spina dorsala dal culiez e daventà tetraplegicra. Avant che sia vita ha propi cumenzà, èn ses plans e ses siemis vegnids destruids.

L’urari pretenda puspè ina giada bler dal temperament da Manuela, che ha bregias da seser ruassaivlamain per pli lung temp: duas uras matematica, in test en geometria e sco culminaziun in'ura da fisica.
“Ciao mamma!” cloma la giuvna da 16 onns e curra da buna luna or da chasa. Tschintg minutas pli tard han tut ils quatter uffants da la famiglia Leemann bandunà la chasa. La mamma, Margerita Leemann, serra bufatgamain l'isch-chasa, respira profundamain e guarda suenter cun in surrir a ses uffants vivs: Harald, Manuela, Angelika e Rainer - tranter 17 e 12 onns. La vitalitad da ses uffants n'è ni estra ni nunchapibla ad ella. Margerita sezza è era pir en ses element, cur ch'ella ha gronda truscha ed è dumandada sco consorta, mamma, chasarina e dunna da professiun. Ella ha guardà ad uras che ses uffants possian cuntentar lur basegn da sa mover. Sport è la devisa, en tut las variantas divertentas ed attractivas per glieud giuvna. L’entira famiglia sa participescha e constatescha unanimamain: sper ils avantatgs per la sanadad porta quai era gudogns interumans. Sport renda corporalmain fit e gida a surmuntar bain inquala difficultad en il mintgadi.

In perpetuum mobile
Manuela è adina en moviment e plain energias. “Jau sun okay, uscheditg che jau poss ma mover!” Gia da pitschna na po ella strusch spetgar da pudair ir en ils champs dals battasendas e sa sfugar tenor gust. Il laschar encrescher, quai na conuscha la matta viva betg. La bella giuvna sportiva cun chavels brins è in multitalent e dapertut nua ch'ella sa participescha ha ella success: en las cursas da skis cuntanscha ella bunas rangaziuns per il campiunadi dals scolars, en ballarait sa qualifitgescha ses team per ils campiunadis svizzers, sin la plazza da tennis è ella ina adversaria interessanta ed en la squadra da ballamaun in commember dumandà. Tar sias qualitads marcantas tutgan era la buna luna e la fatscha rienta. Manuela è adina en acziun - e tuttina in pau sutdumandada. Ella fiss senz'auter era d'entusiasmar per “... chaussas pli selvadias, sco per exempel siglir cun parasgulada...”.
Ils camarats da scola vesan en Manuela ina camarata, cun la quala ins po engular chavals.

Cursa d'obstachels
La segunda davosa emna da las vacanzas da stad, l'avust 1997, sa participescha Manuela sco gia l'onn avant cun il club da skis a la fin d'emna da concurrenza annuala ad Arosa. La participaziun ed il program èn considerabels: i fan part 90 squadras cun mintgamai diesch participantAs en 10 disciplinas. La squadra da Zug ha cumbattì bain ed ha schanzas da vegnir sin il 3. plaz. En la medema cursa d'obstachels ha Manuela demussà avant in onn ch'ella ha buna gnerva ed è sportiva.
En ina sumeglianta situaziun ha ella la finala gudagnà. Ussa sa decida tut en la proxima runda. Betg da smirvegliar ch'ella ha da surpigliar puspè questa incumbensa delicata. Ella senta las spetgas ed il squitsch - ed a medem temp era la fermezza interna da tegnair pitg a quai. Immediat suenter la partenza realisescha la curridra ch'il ritmus na constat betg. Ma senza sa laschar disturbar curra ella vinavant. Tranter las duas travs-banc pulstradas cun mattas sto ella sa schluitar sco tras in tunnel. Il public l'encuraschescha cun cloms animants. 

Manuela s'engascha cun tutta forza, è sperta sc'ina mustaila - i va mo anc secundas. Ella sa schlantscha cun il corp en direcziun da l'obstachel. Cun il culiez sturschì pitga ella cun il chau encunter e resta per terra. Immovibla, 5 secundas, 10 secundas. “Jau sun paralisada!” vai ad ella tras il chau. Massa glieud la circumdescha. Immediat sa regorda ella da la visita en il CSP Nottwil, nua che la classa è stada avant in per mais en il rom da l'instrucziun religiusa per visitar Pat Schafhauser. La tetraplegia dal giuven giugader da hockey ha tutgà la giuvna profundamain. “Na, per l'amur da Dieu... betg jau era!” Igl è in sbratg intern. Il sulegl brischa cun tutta chalira sin il plaz da sport quel di dals 10 d'avust 1997. En duas emnas festivescha Manuela ses 16avel anniversari.

Gnerva destruida
Manuela ha gì la fortuna da survegnir in emprim provediment correct. Ins ha mess enturn ad ella in culier e preparà ella per il transport cun il helicopter. Ella n'ha naginas dolurs. Ma ella sa senta sco sch'ella fiss anc adina en ina posiziun a granugl malcumadaivla, malgrà ch'ins ha ditg ad ella ch'ella giaschia tut guliv sin ina matratscha a vacum.
Il tscharvè ha memorisà la davosa posiziun dal corp avant la blessura dal magugl dal culiez e dat vinavant questa infurmaziun a la schientscha, perquai che la gnerva destruida na po dar naginas novas infurmaziuns pli.
La mamma intervegn sco emprima la sgarschaivla nova. Sco en in siemi cumenza ella ad organisar tut a chasa. Quai è gia adina stà sia fermezza, ed ussa dat quai ad ella in tschert sustegn. Lura sa metta ella en l'auto per ir a Cuira. Ils pleds or dal telefon sa repetan d'in cuntin en sias ureglias: “La bratscha. .. e las chommas... immoviblas...” Patratgs da resistenza pitgan en ses chau: “Forsa han ins sbaglià. U ch'ella è sa trumpada. En il ospital vegn ins a rectifitgar tut. Ma per l'amur da Dieu, sche quai fiss tuttina vair? Na fissi lura betg meglier, sch'ella fiss morta? La bratscha e las chommas paralisadas, dependent da tgira sco in uffant pitschen - tgi po supportar quai? Jau vegn ad esser qua per tai, Manuela, sco pli baud, suenter la naschientscha. Ti pos quintar cun mai, sche necessari per vita duranta.” Margerita Leemann cuntanscha ses um al natel durant in gir cun in aviun da sport ensemen cun ils figls Rainer e Harald. La nauscha nova al tutga uschè ferm che Harald al sto gidar a pilotar l'aviun. Immediat sa mainan els en direcziun da la plazza aviatica da Ragaz Bogn. Sgulond sur il ospital chantunal da Cuira guardan ils umens cun consternaziun giu sin il helicopter cotschen da la REGA ch'è sa tschentà là. Manuela vegn gia operada en quel mument.
Guardond las radiografias vesa il bab che sias pli grondas temas sa verifitgeschan: fractura dar 5avel spinal dal culiez, blessura dal magugl dal culiez, tetraplegia. Nagin dubi, Manuela è paralisada. II mund dat ensemen. Las uras da spetgar èn turmentantas, fin che la figlia e sora grevamain blessada sa dasda da la narcosa. Sco in chametg or dal tschiel blau ha in grev destin tutgà quests umans fin ussa ventiraivels. En la dolur sa tegna la famiglia anc pli fitg ensemen.

II di suenter vegn Manuela transportada cun helicopter en il Center svizzer dals paraplegichers a Nottwil e transferida sin la staziun intensiva. Ils geniturs stattan sper il letg. L’entira notg n'han els betg claus egl. Senza fin giran ils patratgs da la mamma enturn quest maletg insupportabel: Manuela, la giuvna sportiva, paralisada cumplettamain e condemnada a stuair star en letg. Margerita ha adina guardà en fatscha a las realitads. Ussa agiunteschan anc il schoc ed ina profunda desperaziun e la sforzan da s’imaginar adina puspè il mender scenari, sch’ella less sa pertgirar dad in’ulteriura nauscha surpraisa.

Dar ina schanza a la vita
En quel mument entra dr. med. Guido A. Zäch en stanza. EI percepescha immediat la situaziun e prenda il maun da la giuvna pazienta: “Manuela, ti vegns a far la matura.” Segir di el anc autras chaussas, ma questa suletta frasa fa in effect incredibel. “Quests pleds han spendrà nus. Nus na vegnin mai ad emblidar els.” La barriera è superada, l'isch è avert, la 
punt è construida per salvar ils siemis. “Vesair tut cun ils egls dal conuman”, è la devisa da Guido A. Zäch.
Las emprimas visitas èn vegnidas bainprest. Igl è sta grev per domaduas varts. Manuela raquinta: “Els na savevan betg tge dir ed avevan las larmas en ils egls. Lura hai jau era bunamain stuì cridar ed hai cumenzà immediat a tschantschar, per ch'els audian che jau poss discurrer tut normal!” Igl è il privilegi dad umans giuvens da s'adattar a las situaziuns las pli difficilas, gea dad acceptar bunamain cun mirveglias quai che vegn. Uschia era Manuela surtut engraziaivla per tut quai ch'ins fascheva per ella. Ella sa sentiva bain en l'empernaivla atmosfera dal CSP Nottwil e purtada da la cumpetenza professiunala dal team da reabilitaziun. Cun premura s'engaschava ella en las terapias e sperava internamain che la paralisa vegnia forsa tuttina anc a sa meglierar in pau. En il decurs da las emnas han ins effectivamain pudì constatar in restabiliment neurologic che ha dà enavos a Manuela funcziuns essenzialas, l'emprim en il bratsch sanester, pli tard era en il bratsch dretg. “In regal nundescrivibel - quai èn munds che jau hai recuperà”, sa legra ella, “era sch'ins na vesa dad ordaifer strusch ina differenza.” Ella detestescha meds auxiliars; perquai è ella sa stentada enormamain e s'ha laschà mussar da tetraplegichers gia baud tscherts moviments da tric. L’emprima reabilitaziun ha cuzzà otg mais. Ils 21 d'avrigl 1998 ha Manuela pudì returnar a chasa, nua ch'ins aveva fatg en il fratemp las adattaziuns necessarias per la sutga cun rodas.

Ils amis tegnan la rait
In eveniment spezialmain impressiunant è stà l'anniversari che Manuela ha festivà gia sin la staziun da tgira. Plunas da brevs e cartas postalas ha ella survegnì da Zug, sia citad natala. “Anc oz ma fai bain che tants han patratgà vi da mai ed han prendì part. I m'ha commuventà e m'ha gidà enormamain en la fasa acuta difficila.” Natiralmain n'han ils camarats da classa betg laschà Manuela suletta. Els èn vegnids regularmain a visitar lur conscolara ed han passentà bleras uras cun ella. La giuvna en sutga cun rodas è ida fitg savens e gugent en sortida cun sia classa ed ella na vegn mai ad emblidar ch'els han pussibilità ad ella dad ir - anc davent da Nottwil- al tschaiver da Zug.
Er ils scolasts da la scola chantunala da Zug èn s'engaschads a moda extraordinaria. Els han fatg tut ils sforzs pussaivels per instruir persunalmain Manuela durant sia dimora en la clinica. A medem temp ha la direcziun da la scola procurà ch'il bajetg da scola daventia transibel per la sutga cun rodas. Cun quai han ins creà las premissas per il return en la scola chantunala. Durant ils trais onns da scola fin la maturitad ha Manuela prestà fitg bler. L’entira grevezza da la ferma paralisa e las fadias cun il grev impediment èn vegnidas conscientas ad ella pir en il mintgadi a chasa. Ma ella ha era sentì l'agid encuraschant e la servetschaivladad da tuts. La festa da maturitad ha gì lieu ils 23 da mars 2001 en la halla Waldmann a Baar en in ambient festiv - in mument impurtant e bain merità per Manuela e ses camarats da classa. En ses pled festiv ha dr. Guido A. Zäch punctuà oravant tut la perseveranza impressiunanta da Manuela ed ha engrazià a tut quels che l'han accumpagnà e contribuì a quest success decisiv.
Paucs dis pli tard, la fin da mars 2001, è Manuela ida sco studenta da barat en ils Stadis Unids, accumpagnada e sustegnida da sia amia Maureen Herzig. Il triumf era grond: quai che nagin n'avess pli cartì, è daventà realitad. Nagin - cun excepziun da Manuela sezza, ch'aveva mantegnì quest siemi cunter tut saun giudizi e che ha cuntanschì davent da la sutga cun rodas che quel è ì en vigur. Las experientschas preziusas e las impressiuns enritgintas da quest viadi, ch'ella ha pudì realisar grazia a Maureen, vegnan a dar sur onns ora adina puspè forza a Manuela. Cura che Manuela era sa decidida anc durant il temp da scola da far in studi, han ins immediat prendì si contact cun Friburg. La il charrar en questa citad cun sutgas cun rodas è en blers secturs propi exemplar. En ils bajetgs da l'universitad ha era la Fundaziun svizra per paraplegichers promovì quai decisivamain e contribuì a la realisaziun. La finala han ins er chattà in foyer adattà per persunas impedidas, nua che Manuela po survegnir la tgira necessaria. Insumma han ins stuì sclerir, schliar ed organisar 
blers detagls - blers umans da bun cor en stads involvids en las preparaziuns per part pretensiusas da l'avegnir da Manuela.

Sumbriva e glisch
Manuela sesa cun sia mamma en la halla da scuntrada dal CSP Nottwil e spetga sin la visita medicala da controlla. Gronda activitad sa maschaida en quest lieu cun la ruassaivladad d'umans che fan in paus. Tut pensiva observa Manuela ils moviments da las persunas enturn ella. La dependenza en la vita da mintgadi è per ella anc adina fitg greva da supportar, era sche l'agid da la famiglia, da la spitex e dals amis vegn adina prestà cun charezza e respect. “Mamma, sche jau fiss almain mo paraplegicra, u in pau main ferm paralisada.” Cun quests pleds lascha Manuela guardar per in mumentin en ses cor - tras ina pitschna sfessa ch'ella serra gist puspè. Ina leva tristezza sa mussa en ses egls blaus - e svanescha uschè spert puspè sco quai ch'ella è vegnida.

L'october 2001 ha Manuela entschet ses studi da giurisprudenza a l'universitad da Friburg. Ina nova etappa da sia vita ha cumenzà, cun novas sfidas e schanzas, cun difficultads e plaschairs. 

Tut il bun, Manuela!